Gwasanaeth Sul yr Urdd dan ofal plant a phobl ifanc Tachwedd 2017

Braslun yw’r ddogfen hon i’w defnyddio yn ei chyfanrwydd neu i’w haddasu ar gyfer Sul yr Urdd sydd i’w gynnal ar 19 Tachwedd 2017.

Mae emynau wedi eu hawgrymu ac mae rhwydd hynt i chwi fel eglwys ddewis emynau yn ôl eich dymuniad ac i adlewyrchu thema’r gwasanaeth ynghyd â’r toriadau ar gyfer y cyhoeddiadau a’r casgliad. Emynau eraill sydd yn addas i’r Gwasanaeth hwn 866, 968, 868. Daw’r holl emynau o *Caneuon Ffydd.*

**Arweinydd:**

Croeso i Wasanaeth Sul yr Urdd. Thema’r gwasanaeth eleni yw **CYDRADDOLDEB**. Dyma oedd thema Neges Heddwch ac Ewyllys Da Pobl Ifanc Cymru i’r Byd eleni.

**Gweddi agoriadol:**

Arglwydd,wrth i ni ymgynnull gyda’n gilydd i gyd-addoli, gofynnwn am Dy arweiniad wrth i ni ymdrechu i greu cymdeithas fwy cydradd.

Arwain ni i roi cydraddoldeb wrth wraidd ein penderfyniadau wrth fyw o ddydd i ddydd.

Er mwyn cenedlaethau’r dyfodol mae gennym oll gyfrifoldebau i lunio a chyfrannu at greu cymdeithas sydd yn lleihau anghydraddoldebau cymdeithasol, economaidd a phersonol. Arwain ni i beidio â bod yn hunanol, ac i gyrraedd ein dyheadau, ein huchelgais, gan ystyried eraill bob amser.

Gofynnwn hyn oll yn enw Iesu Grist.

Amen

**Emyn – 832 (Caneuon Ffydd) tôn Efailwen**

**Llefarydd/Llefarwyr:**

Lluniwyd y Neges 2017 gan aelodau Bwrdd Syr IfanC

**Heb glywed am Fwrdd Syr IfanC?**

Bwrdd o bobl ifanc oed 15-25 yw Bwrdd Syr IfanC. Daw’r aelodaeth drwy fforymau Sirol Urdd Gobaith Cymru. Trwy eu cyfarfodydd maent yn rhoi cyfle i bobl ifanc gynnal trafodaethau a lleisio barn ar bethau sy’n eu heffeithio ac er mwyn datblygu’r Urdd. Mae Bwrdd Syr IfanC yn weithgar drwy rannu barn pobl ifanc gyda chyrff â sefydliadau eraill sy’n allweddol ym mywydau pobl ifanc yng Nghymru.

**Beth yw Neges Heddwch ac Ewyllys Da pobl ifanc Cymru?**

Mae aelodau Urdd Gobaith Cymru yn warchodwyr y Neges ac yn hwyluso creu a rhannu’r neges yng Nghymru ac yn rhyngwladol.

*Gellir cyflwyno'r darn yma drwy'r opsiynau canlynol -*

1. *Cyflwyniad holi ac ateb gan y bobl ifanc*
2. *Cyflwyniad pwynt pŵer a’r gynulleidfa yn ymateb – Ffeil ar y wefan<Sul yr Urdd dysgu am y neges Tachwedd 2017>*
3. *Os yn ddewr – defnyddio Kahoot angen gofyn i’r gynulleidfa ddod a’u ffonau clyfar (smart phones) – canllawiau ar gael trwy ddilyn y ddolen hon* <https://kahoot.com/>
4. *Opsiwn arall yw defnyddio’r cardiau dyfyniadau o negeseuon ar hyd y flwyddyn Enwau’r ffeiliau (2) < Cardiau Blynyddoedd y neges> a* <cardiau dyfyniadau y Neges>

Dysgu am y Neges.

1. Pryd cafodd y Neges gyntaf ei rhannu? – 1922, 1918, 1950, 1979 (Ateb: 1922)
2. Sut rhannwyd y neges gyntaf? – Ar y radio – Gwasanaeth y Byd, papur newyddion, colomen, Morse Code ? (ateb: Morse Code)
3. Syniad pwy oedd y Neges? Parch. Gwilym Davies, Aneurin Bevan, Lloyd George, Waldo. (Ateb: Roedd yn freuddwyd ac yn syniad a drodd yn weithred gan y Parch. Gwilym Davies)
4. Sawl gwaith rhannwyd y neges? 95, 38, 9, 47 (Ateb 95 Rhannwyd y neges yn ddi-dor yn flynyddol ers 1922? )
5. Pwy sydd yn llunio’r neges? Eglwysi a chapeli Cymru, Cynulliad Cymru, pwyllgor o swyddogion yr Urdd, Pobl ifanc sydd yn llunio’r neges (Ateb: Pobl Ifanc sy’n llunio’r neges)

**Emyn – 871 (Caneuon Ffydd) tôn Dyro Dy Gariad**

***Neges 2017 YMA - Linc y Ffilm - neu gall y bobl ifanc ei chyhoeddi yn y gwasanaeth - <https://youtu.be/V6bKLrxfkic>***

**Neges Heddwch ac Ewyllys Da 2017 gan bobl Ifanc Cymru**

Gwahoddwn ieuenctid ar draws y byd i ymuno gyda ni i alw am gydraddoldeb i bobl Ifanc.

**Rydym eisiau cydraddoldeb:-**

Yn ein cyfleoedd addysgol; yn ein rhyddid i fyw yn ôl ein rhywioldeb; wrth ymdrin ag anableddau; yn ein cyfleoedd mewn bywyd; yn ein hawliau i ddefnyddio ein hiaith; beth bynnag ein hil a’n daliadau crefyddol.

Heb gydraddoldeb a chydnabyddiaeth o’n hawliau, ceir yr argraff anghywir ohonom ni, y bobl ifanc.

**Rydym eisiau i’n lleisiau gael eu clywed, rydym eisiau i’n lleisiau gael eu parchu.**

Mynnwn yr hawl i bawb fynegi eu barn ac i bobl ifanc fwrw eu pleidlais, gan ofyn i eraill siarad gyda ni, cyn siarad ar ein rhan ni.

Nid oes gennym yr holl atebion ac mae gennym ein gwendidau ond rydym yn eu cydnabod ac mae gennym le i wella.

Mynnwn dderbyn y wybodaeth gywir.

Mynnwn gael ein haddysgu am faterion cymdeithasol, gwleidyddol a rhyngwladol - trwy anogaeth ac nid gorfodaeth a thrwy hynny medrwn ddylanwadu ar eraill.

Gyda’n gilydd, gallwn godi safonau ein cymdeithas ar gyfer ein cenhedlaeth ni a chenedlaethau’r dyfodol - a sicrhau taw cydraddoldeb sydd wrth wraidd penderfyniadau’r dyfodol.

**Darlleniad:**

**Galatiaid 3:26-29**

Dych chi i gyd yn blant Duw drwy gredu yn y Meseia Iesu. Mae pob un ohonoch chi wedi uniaethu gyda’r Meseia drwy eich bedydd – mae’r un fath â’ch bod wedi gwisgo’r Meseia amdanoch. Sdim ots os ydych chi’n Iddew neu’n perthyn i genedl arall, yn gaethwas neu’n dinesydd rhydd, yn ddyn neu’n wraig – dych chi i gyd fel teulu sy’n perthyn i’r Meseia Iesu. Os dych chi’n perthyn i’r Meseia, dych chi’n blant i Abraham, a byddwch yn derbyn yr holl bethau da mae Duw wedi’u haddo.

**Llefarydd:**

Mae’r darlleniad yn sôn am gydraddoldeb ac yn pwysleisio nad yw Duw yn gwahaniaethu.

Ond a yw hyn wir? heddiw ac amdanom ni fel unigolion?

Gofynnwn i’n hunain –– a ydym yn ymdrin â phawb yn gyfartal?

Onid yw bod yn Gristion (neu, onid yw ein crefydd ni) yn golygu bod yn garedig, goddefgar a chymwynasgar a byw yn ôl gwerthoedd neges yr Iesu?

Beth yw realiti ein cymdeithas?

*Sleidiau Pwynt Pŵer yn dangos enghreifftiau o anghydraddoldeb o fewn ein cymdeithas a’n byd. Gellir gofyn i bobl ifanc gyfeilio gyda cherddoriaeth cefndir. Enw’r ffeil <lluniau ar gyfer y gwasanaeth>*

**Llefarydd:**

Felly, beth wnawn ni i sicrhau ein bod yn byw yn ôl gwerthoedd cydraddoldeb ac yn ôl neges yr Iesu?

Myfyriwch am eiliad. Sut fedrwn ni gyfrannu at gymdeithas fwy cyfartal yn ymarferol er lles plant a phobl ifanc heddiw ac i’r dyfodol?

Dewch. Nodwch a dywedwch yr hyn a fedrwch chi wneud i sicrhau cydraddoldeb.

***Galw ar i’r gynulleidfa i gyfrannu drwy er enghraifft,*** *nodi eu geiriau ar labeli parsel a’u harddangos trwy hongian oddi ar goeden, cortyn fel lein ddillad yn y capel / Ysgol Sul / man addoli / man cyfarfod. Gellir archebu rhai o Amazon, £1.99 am 30*

*Gwahoddiad i ddarllen detholiad o’r dyfyniadau a gasglwyd allan*

**Llefarydd:**

Gyda’n gilydd, gallwn godi safonau ein cymdeithas ar gyfer ein cenhedlaeth ni a chenedlaethau’r dyfodol - a sicrhau taw cydraddoldeb sydd wrth wraidd penderfyniadau’r dyfodol.

**Gweddi:**

Gweddïwn

Ein Tad yr Hwn wyt yn y nefoedd,

mae’n ddymuniad gennym,

yn ystod y munudau nesaf hyn i sgwrsio â thi mewn gweddi.

Diolch dy fod yn Dduw sydd bob amser yn barod i wrando arnom.

Ein braint heddiw, ar Sul yr Urdd yw plygu ger dy fron mewn addoliad,

gan ddiolch i Ti am y Mudiad rhyfeddol hwn.

Diolch am weledigaeth ei sylfaenwyr,

ac am bawb sydd wedi ymroi i adeiladu ar y sylfaeni

i greu’r hyn sydd gennym heddiw ar gyfer ieuenctid Cymru.

Diolchwn yn arbennig am Neges Heddwch ac Ewyllys Da yr Urdd,

ac am ei her i bob un ohonom eleni.

Wrth syllu ar ein sgriniau bob dydd,

rydym yn arswydo o weld y rhwygiadau sydd yn ein byd:

rhwygiadau economaidd

rhwng y rhai sydd â digon a’r rhai sydd heb ddim;,

rhwygiadau hiliol, crefyddol a chymdeithasol

a rhwygiadau gwleidyddol sy’n dal i fod yn achos ryfeloedd gwaedlyd.

Gofynnwn i Ti ein hatgoffa Arglwydd

ein bod yn rhan o un teulu mawr yn y byd,

ac mai dy ddymuniad Di

yw ein bod yn cael ein clymu â’n gilydd gan ysbryd cariad.

Cofiwn dy fod yn galw pobl o bedwar ban byd

i fod yn un ac yn ddedwydd ynot ti.

Er ein bod yn dod o gartrefi gwahanol,

o gefndiroedd gwahanol,

a bod ein hamgylchiadau yn wahanol,

diolchwn am yr amrywiaeth

a bod gan bob un ohonom gyfraniad unigryw i’w wneud

i’n cymdeithas ac i’n byd.

Rydym yn dyheu am weld byd sy’n fwy cyfartal.

Byd lle mae gan bawb gyfle i gyfrannu’n llawn i fywyd,

ac i gyflawni eu llawn botensial.

Helpa ni i sefyll ysgwydd yn ysgwydd â’n gilydd,

gan wynebu’r un cyfeiriad,

a chofleidio’r un weledigaeth,

i anghofio’r gwahaniaethau sydd rhyngom

ac i sylweddoli o’r newydd ein bod wedi’n creu yn gyfartal

ac wedi’n creu am reswm,

sef i gyfrannu at fyd sy’n byw ar gariad ac mewn heddwch.

Helpa ni i barchu penderfynaidau eraill,

a rho i ni ras yn ein hymwneud â’n gilydd.

Cyflwynwn y weddi hon

yn enw Iesu Grist ein Harglwydd,

a’n dysgodd i weddïo drwy ddweud

‘Ein Tad….’ (Gweddi’r Arglwydd)

**Llefarydd:**

I gloi ein gwasanaeth dyma gerdd gan Greta Evans, Disgybl Blwyddyn 10 Ysgol Gyfun Gymraeg Plasmawr. Lluniwyd y gerdd hon fel rhan o brosiect [Cymru Dros Heddwch:](http://www.cymrudrosheddwch.org/wfp/hafan.html)

Yr ateb llawn i bob casineb

Pob ystrydeb, pob trychineb,

Yw gwneud cymuned llawn doethineb,

I lenwi’r byd â chydraddoldeb.

Cydraddoldeb yw i fod yn hafal,

Pawb yn gyfartal, yn byw mewn gofal,

Neb mewn gofid, neb i ofni,

Pawb yn hapus, yn llawn daioni.

Cydraddoldeb yw, o fewn cymuned,

Pa bynnag rhyw, grefydd, hil neu gred,

Pob cefndir, rhywioldeb ac anabledd,

Yw i dderbyn pawb yn ddiduedd.

**Emyn – 867 (Caneuon Ffydd) tôn Heddwch ar ddaear lawr**

**Gweddi i gloi:**

Boed i’r byd barhau i’n rhyfeddu,

i gariad barhau i’n synnu,

i fywyd barhau i’n hudo,

i ffydd barhau i’n cynnal,

a boed i Dduw barhau i deithio gyda ni

yn awr a hyd byth. Amen

<Diwedd>

**Diolchiadau –**

I’r Parch. Beti Wyn James am ei chyngor

I Gymru dros Heddwch, wrth iddynt gefnogi’r Neges Heddwch ac Ewyllys Da

I Greta Evans Ysgol Plasmawr am ddefnyddio ei cherdd.